La companyia catalana Creuers del Port de Barcelona SA ha estat escollida per gestionar, conjuntament amb un soci local, la nova terminal internacional de creuers (ICT) de Singapur, a la marina sud del port de la ciutat: així ho van anunciar el desembre de 2011 els responsables del Singapore Tourism Board, després d'avaluar les ofertes presentades pels guanyadors i dos licitadors més, en el concurs internacional obert que s'havia convocat a l'efecte.
El soci local de Creuers del Port de Barcelona SA en aquesta aliança empresarial és Singapore Airport Terminal Services – SATS Ltd., especialitzada en logística, seguretat aèria i gestió de passatgers i equipatges en l'àmbit aeroportuari, present en trenta-cinc aeroports d'Àsia i de l'Orient Mitjà.
L'empresa vol ara estendre les seves activitats a la gestió del turisme marítim: de fet, ja en va fer un assaig en llençar, a mitjan 2011, un servei fly-cruise, destinat a facilitar el transbordament de passatgers de l'avió al vaixell a la ciutat de Singapur, en col·laboració amb companyies com Star Cruises i Royal Caribbean.
La concessió atorgada a l'aliança (SATS-Creuers Cruise Services Ltd., de la qual SATS té el 60% i Creuers el 40%) és per un període de deu anys, ampliable cinc anys més, comptadors des de l'entrada en funcionament de la nova terminal internacional de creuers de Singapur, que s'espera per a mitjan 2012.
Cal fer esment que tot i que Àsia només representa a data d'avui el 9% dels ingressos globals del sector a escala mundial, atresora un gran potencial de creixement.
En el cas de Singapur, el flux de viatgers de creuer ha anat creixent constantment en el període 2006-2010, a un ritme superior al 4% anual, amb un total de més d'un milió de passatgers el 2010.
Aquesta és la raó que ha portat els responsables de turisme del país a impulsar la nova ICT, amb l'esperança de fer de la ciutat estat el nus principal del trànsit de creuers al sud-est asiàtic: en aquesta línia, s'espera que la ICT dobli la capacitat de les instal·lacions portuàries actuals.
Cal destacar que serà capaç d'acollir els vaixells més grans del món ara com ara, de fins a sis mil places, cosa que fins ara no era possible perquè la terminal de creuers actual es troba en un canal molt estret, d'aigües somes i travessat per nombrosos ponts.
Contràriament, la ubicació de la nova ICT ofereix més profunditat i espai de maniobra, sense cap limitació d'alçada, i ha de permetre l'amarratge de vaixells amb un arqueig de fins a 220.000 tones de registre brut, 360 m d'eslora i 11,5 m de calat.
Creuers del Port de Barcelona va ser fundada el 1999 i està participada al 20% per Port de Barcelona.
Gestiona cinc terminals de creuers al port de la Ciutat Comtal, que poden acollir set vaixells simultàniament i fer fins a sis-centes operacions anuals.
Aquests factors han contribuït a convertir la capital catalana en líder del trànsit de passatgers de creuers en l'àmbit mediterrani i europeu, amb un total de 2,6 milions de viatgers el 2011, i en quarta escala a nivell mundial, superada només pels ports de Florida.
Creuers del Port de Barcelona també és propietària del 80% de Cruceros de Málaga SA, que gestiona dues terminals en aquesta ciutat andalusa.